Diari Oficial de la Generalitat Valenciana


Sumari del DOGV 6806, del 28-06-2012 (2012/6372)

ORDE 30/2012, de 22 de juny, de la Conselleria d'Educació, Formació i Ocupació, per la qual es convoquen ajudes econòmiques per a la realització de projectes d'intervenció i integració per a la prevenció de l'absentisme escolar en coordinació amb les unitats d'Atenció i Intervenció adscrites al Pla de Prevenció de la Violència i Promoció de la Convivència en els centres educatius.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6806

Data del DOGV
:   28-06-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/6372


Data del document
:   22-06-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Descriptors 

:   * ajuda pública

ORDE 30/2012, de 22 de juny, de la Conselleria d'Educació, Formació i Ocupació, per la qual es convoquen ajudes econòmiques per a la realització de projectes d'intervenció i integració per a la prevenció de l'absentisme escolar en coordinació amb les unitats d'Atenció i Intervenció adscrites al Pla de Prevenció de la Violència i Promoció de la Convivència en els centres educatius. [2012/6372]
La Llei Orgànica 2/2006, de 3 de maig, d'Educació, establix en el títol preliminar del capítol I com a principis i fins de l'educació, d'una banda, la qualitat de l'educació per a tot l'alumnat, independentment de les seues condicions i circumstàncies, i, d'una altra, que els poders públics prestaran una atenció prioritària al conjunt de factors que afavorisquen la qualitat de l'ensenyança.
En el preàmbul de l'esmentada llei s'assenyala la necessitat de col·laboració de tots els components de la comunitat educativa en la consecució d'eixe objectiu, amb un marcat èmfasi no sols en l'esforç personal, sinó també en el col·lectiu, de manera que la responsabilitat dels resultats escolars de l'alumnat no sols recaiga sobre ell, sinó també sobre les seues famílies, el professorat, els centres docents, les administracions educatives i, en última instància, sobre la societat en el seu conjunt, i això com a compromís assumit, d'acord amb els objectius educatius plantejats per la Unió Europea.
D'altra banda, el Decret 39/2008, de 4 d'abril, del Consell, sobre la convivència en els centres docents no universitaris mantinguts amb fons públics i sobre els drets i els deures de l'alumnat, els pares, les mares, els tutors i les tutores, el professorat i el personal d'administració i servicis, establix que tot l'alumnat té els mateixos drets i deures, sense més distincions que les derivades de la seua edat i de les etapes o nivells de les ensenyances que cursen. Al mateix temps, en l'article sext, «Promoció de la convivència», s'establixen com a instruments bàsics per a la consecució d'un clima adequat en el centre:
a) El Pla de Prevenció de la Violència i Promoció de la Convivència, d'ara en avant Pla PREVI, que establix mesures i facilita protocols d'actuació per a ajudar a construir l'escola de la convivència, així com a previndre i gestionar situacions de conflicte. Este pla preveu la creació de les unitats d'atenció i intervenció de les direccions territorials d'Educació, Formació i Treball, que estan dissenyades per a intervindre en casos greus de violència escolar i, al mateix temps, coordinar i assessorar la comunitat educativa.
b) El Registre Central, regulat per l'Orde de 12 de setembre de 2007, de la Conselleria d'Educació.
c) El reglament de règim interior del centre, previst en l'article 12 del decret esmentat, i el pla de convivència del centre, definit així mateix en l'article 27.
La Conselleria d'Educació, Formació i Ocupació ha posat en marxa múltiples iniciatives dirigides a millorar la convivència escolar i previndre l'abandó escolar prematur.
Entre d'altres, la Resolució de 8 de gener de 2008, de la directora general d'Avaluació, Innovació i Qualitat Educativa i de la Formació professional, va autoritzar un programa experimental per a la prevenció de l'abandó escolar prematur i la integració socioeducativa de l'alumnat amb necessitats específiques d'adaptació durant el curs 2007-2008.
Els bons resultats obtinguts a través d'este programa han suposat la realització de les posteriors edicions del programa amb successives resolucions amb periodicitat anual, en les quals s'establixen criteris i el procediment d'autorització del programa experimental per a previndre i reduir l'absentisme i el fracàs escolar de l'alumnat en centres educatius d'Educació Secundària.
El desenrotllament d'este programa experimental, a través de la posada en pràctica de projectes concrets que pretenen millorar la convivència, minorar l'absentisme escolar i millorar les taxes d'èxit a través d'activitats de caràcter pràctic, altament motivadores, requerix en major o menor mesura la coordinació i la col·laboració de la Conselleria d'Educació, Formació i Ocupació amb les administracions i les entitats col·laboradores sense ànim de lucre, que complementen una altra sèrie d'actuacions i mesures impulsades des de l'Observatori de la Convivència de la Comunitat Valenciana, en el marc del Pla PREVI.
D'esta manera, a través de l'Orde de 15 de juliol de 2008 i de l'Orde de 17 de març de 2009, de la Conselleria d'Educació, es van concedir ajudes econòmiques per valor de 225.000 euros i 238.500 euros, respectivament, per a la realització de projectes d'intervenció i integració en coordinació amb les unitats d'Atenció i Intervenciió adscrites al Pla PREVI.
Això ha suposat que se subvencionen més de cent projectes a través de les ajudes concedides tant a ajuntaments com a entitats sense ànim de lucre.
Per això, fent ús de les atribucions que em conferixen l'article 28 de la Llei 5/1983, de 30 de desembre, del Consell, i el Decret 98/2011, de 26 d'agost (DOCV núm. 6597, de 30.08.2011), del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació, i vista la proposta de la directora general d'Educació i Qualitat Educativa de data 16 de maig de 2012 i de conformitat amb esta,
ORDENE
Primer. Convocatòria
Es convoquen ajudes econòmiques destinades a entitats locals dels municipis on estiguen ubicats els centres educatius de Secundària mantinguts amb fons públics que participen en el programa experimental per a previndre i reduir l'absentisme i l'abandó escolar prematur de l'alumnat, per a la realització de projectes educatius d'intervenció i integració socioeducativa en coordinació amb les unitats d'Atenció i Intervenciió adscrites al Pla PREVI.
Així mateix, les ajudes es poden destinar a les entitats o les associacions, les fundacions o les entitats públiques socioeducatives sense ànim de lucre que faciliten el desplegament del programa experimental.
Segon. Bases i requisits
S'aproven les bases i els requisits per a la percepció de les dites ajudes econòmiques, que figuren en l'annex I de la present orde, així com el model de sol·licitud i de previsió econòmica per a l'any 2012, que figura com a annex II, i el model de domiciliació bancària, que figura com a annex III.
Tercer. Finançament
1. Les ajudes econòmiques tindran com a finalitat sufragar parcialment els gastos de funcionament que genere a les entitats locals i les entitats col·laboradores sense ànim de lucre participants en la present convocatòria la realització de projectes educatius d'intervenció i integració socioeducativa en coordinació amb les unitats d'Atenció i Intervenciió adscrites al Pla PREVI.
2. El finançament d'estes ajudes econòmiques serà a càrrec del capítol IV, línia pressupostària T6970000 del programa 421.50 dels pressupostos de la Generalitat per a l'any 2012, per un import global màxim de 150.030 euros.
Quart. Notificació a la Comissió Europea
Les ajudes objecte d'esta orde no necessiten ser notificades a la Comissió Europea, d'acord amb el que establix l'article 7.4 del Decret 147/2007, del Consell, de 7 de setembre, ja que estan destinades a entitats públiques i per a actuacions que no impliquen la realització d'activitats econòmiques que puguen suposar un falsejament de la competència en els intercanvis comercials dels estats membres, per la qual cosa no complixen els requisits per a ser considerades ajudes d'estat als efectes de l'article 107.1 del Tractat de Funcionament de la Unió Europea (TFUE).
Quint. Incorporació del procediment d'ajudes a la tramitació telemàtica
D'acord amb el que es disposa en la Llei 3/2010, de 5 de maig, de la Generalitat, d'Administració Electrònica de la Comunitat Valenciana, i en el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, els procediments inclosos en esta orde s'incorporen a l'annex del Decret 18/2004 com a procediments susceptibles de tramitació a través del Registre Electrònic de la Generalitat.
Sext. Normativa aplicable
a) La Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, modificada per Llei 4/1999 (LRJPAC).
b) El Decret Legislatiu de 26 de juny de 1991, del Govern Valencià, pel qual s'aprova el text refós de la Llei d'Hisenda Pública de la Generalitat Valenciana.
c) La Llei de Pressupostos de la Generalitat per a l'exercici de 2012.
d) La Llei 38/2003, de 17 de novembre, General de Subvencions.
e) El Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
f) La Llei 11/2007, de 22 de juny, d'Accés Electrònic dels Ciutadans als Servicis Públics.
g) El Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat.
h) La Llei 3/2010, de 5 de maig, de la Generalitat, d'Administració Electrònica de la Comunitat Valenciana.
DISPOSICIONS FINALS
Primera
Es faculta la titular de la Direcció General d'Educació i Qualitat Educativa perquè dicte les resolucions necessàries per a l'aplicació i la interpretació de la present orde, i es delega en ella la facultat de resoldre la concessió o la denegació de les ajudes a què es referix esta convocatòria, l'autorització i la disposició del crèdit, la formulació de propostes de pagament i la resta d'actes de gestió comptable per a l'execució de la resolució.
Segona
Est orde produirà efectes des de l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, modificada per Llei 4/1999, de Règim Jurídic de les Administracions Públiques i del Procediment Administratiu Comú, d'ara en avant LRPJ, i els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present orde, que posa fi a la via administrativa, es podrà presentar potestativament un recurs de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant de la consellera d'Educació, Formació i Ocupació en el termini d'un mes a comptar de l'endemà de ser publicada.
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.
València, 22 de juny de 2012
La consellera d'Educació, Formació i Ocupació,
MARÍA JOSÉ CATALÁ VERDET
ANNEX I
Bases per a la percepció d'ajudes econòmiques de l'exercici pressupostari 2012 per a la realització de projectes d'intervenció i integració socioeducativa en coordinació amb les unitats d'Atenció i Intervenciió adscrites al Pla PREVI.
Primera. Objecte de la convocatòria
1. Les ajudes econòmiques tenen com a finalitat sufragar parcialment els gastos de funcionament que genere a les entitats locals i a les entitats o les associacions, fundacions o entitats públiques socioeducatives sense ànim de lucre la realització de projectes d'intervenció i integració socioeducativa en els centres educatius mantinguts amb fons públics que tenen autoritzat un programa experimental per a previndre i reduir l'absentisme i l'abandó escolar prematur del seu alumnat en coordinació amb les unitats d'atenció i intervenció adscrites al Pla PREVI en cada una de les direccions territorials d'Educació, Formació i Treball que tinguen com a objectius els indicats en la base següent.
2. En cap cas el finançament concedit a través d'esta convocatòria, individualment o en concurrència amb altres subvencions, serà superior al cost total de la posada en funcionament del projecte.
3. Les subvencions s'atorgaran en règim de concurrència competitiva.
Segona. Objectius
La realització d'estos projectes d'intervenció i integració socioeducativa hauran de tindre com a objectiu, com a mínim, algun dels següents:
a) Normalitzar la conducta de l'alumnat en l'entorn socioeducatiu.
b) Afavorir la maduresa de l'alumnat desplegant la seua competència personal, emocional i social com a manera d'aconseguir el màxim desenrotllament personal.
c) Previndre l'absentisme i l'abandó escolar prematur.
d) Fomentar la integració socioeducativa de l'alumnat amb necessitats específiques d'adaptació donant-li suport en el seu itinerari educatiu i en la seua etapa de transició a la vida laboral.
e) Fomentar noves formes de col·laboració amb entitats locals i entitats sense ànim de lucre per a respondre a les noves necessitats educatives del nostre alumnat.
Tercera. Destinataris
1. Podran sol·licitar estes ajudes les entitats locals i les entitats o les associacions, les fundacions o les entitats públiques socioeducatives sense ànim de lucre que no tinguen forma societària i l'activitat de les quals estiga relacionada amb les tasques educatives o d'ocupació del temps lliure de la infància.
2. Les entitats i les associacions mencionades en el punt u d'esta base han de desplegar els projectes en l'àmbit de la Comunitat Valenciana durant l'any 2012, en centres educatius mantinguts amb fons públics que tinguen autoritzat el programa experimental per a previndre i reduir l'absentisme i l'abandó escolar prematur del seu alumnat.
3. És requisit necessari que el projecte es realitze almenys en un centre docent mantingut amb fons públics que tinga autoritzades ensenyances de règim general. A este efecte, si es tracta d'un centre públic, haurà de ser autoritzat pel consell escolar del centre educatiu, i si es tracta d'un centre privat concertat, per la titularitat del centre. En tot cas, la realització del projecte s'ha de coordinar amb l'equip directiu de cada un dels centres en què es realitze.
Quarta. Termini de presentació de sol·licituds
El termini per a la presentació de sol·licituds serà de quinze dies hàbils a comptar de l'endemà de la publicació de la present orde en el Diari Oficial de la Comunitat Valenciana.
Quinta. Sol·licituds i documentació necessària per a la sol·licitud d'ajudes
1. Les sol·licituds i la documentació complementària es dirigiran a la Direcció General d'Educació i Qualitat Educativa de la Conselleria d'Educació, Formació i Ocupació, situada a l'avinguda de Campanar, 32, de València (46363).
2. Els models d'impresos normalitzats (sol·licituds i la resta de documentació) estaran disponibles en la següent adreça d'Internet: .
3. Les sol·licituds s'adequaran als models normalitzats i s'han d'emplenar utilitzant els mitjans telemàtics facilitats pels servidors d'informació de la Conselleria d'Educació, Formació i Ocupació. Les entitats sol·licitants que no utilitzen la firma electrònica avançada hauran d'imprimir les pàgines preceptives resultants de l'ús de mitjans telemàtics i les presentaran, una vegada emplenades amb les corresponents firmes originals, en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per Llei 4/1999 (LRJPAC).
4. Quan es presenten en una oficina de Correus, es farà per correu certificat i en un sobre obert, perquè el funcionari puga posar en la sol·licitud la data i el segell de Correus abans de certificar-ho.
5. Quan es tracte d'una entitat local, la sol·licitud serà subscrita per l'òrgan competent. En el cas d'entitats col·laboradores sense ànim de lucre, la sol·licitud la subscriurà aquella persona física que tinga atribuïdes estes competències segons els estatuts de l'entitat.
6. Les entitats locals i les entitats o les associacions, les fundacions o les entitats públiques socioeducatives sense ànim de lucre hauran de presentar la documentació següent:
a) Sol·licitud i previsió econòmica del projecte per a l'any 2012 d'acord amb el model de l'annex II, que es facilitarà en el servidor de la pàgina web de la Conselleria d'Educació, Formació i Ocupació, , que inclou les partides següents:
a.1) Docència, atenció o assessorament.
a.2) Adquisició de material bibliogràfic o programari informàtic.
a.3) Adquisició de material fungible, desplaçaments, sempre que n'estiga justificada la necessitat.
b) Certificació de l'òrgan competent de l'entitat de sol·licitud de les ajudes.
c) Descripció del projecte en suport informàtic, ajustant-se a les característiques següents: extensió màxima de 25 pàgines, format DIN A4 i font Arial 12 o similar a doble espai. La descripció del projecte es regirà pel guió següent:
c.1) Anàlisi de la situació del context en què s'emmarca el projecte.
c.2) Justificació de la necessitat de sol·licitar ajudes per al desplegament del projecte.
c.3) Objectius del projecte.
c.4) Centre o centres mantinguts amb fons públics amb què es coordina el projecte, així com el procediment de coordinació establit.
c.5) Alumnat destinatari del projecte i, si és el cas, procediment de selecció.
c.6) Activitats concretes que s'han de realitzar.
c.7) Temporalització de les actuacions.
c.8) Responsable o responsables del projecte.
c.9) Infraestructura, recursos humans i recursos materials que aporta l'entitat per al desplegament del projecte.
c.10) Criteris d'avaluació del projecte.
d) Còpia de l'acta del consell escolar del centre o dels centres educatius on es duga a terme el projecte en què s'aprove la participació en cas que es tracte de centres públics, i la declaració de la titularitat en què s'accepte la participació en cas que es tracte de centres privats concertats.
e) Model de domiciliació bancària segons l'annex III, que es facilitarà en el servidor de la pàgina web de la Conselleria d'Educació, Formació i Ocupació, .
7. La presentació de la sol·licitud comportarà l'autorització de l'òrgan gestor per a demanar els certificats de l'Agència Estatal d'Administració Tributària, la Tresoreria General de la Seguretat Social i la Conselleria de Hisenda i Administració Pública que acrediten el compliment de les obligacions tributàries i amb la Seguretat Social de la persona sol·licitant en els termes establits en l'article 22.4 del Reglament de la Llei General de Subvencions, aprovat pel Reial Decret 887/2006, de 21 de juliol.
La declaració responsable substituirà la documentació acreditativa d'estar al corrent en les obligacions tributàries i amb la Seguretat Social en els casos establits en l'article 24 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions (BOE núm. 176, de 27.07.2006).
No obstant això, els qui sol·liciten estes ajudes podran acreditar directament el compliment de les obligacions referides aportant els certificats corresponents.
8. Si la sol·licitud no reunix els requisits i els documents exigits, es requerirà l'entitat sol·licitant, per qualsevol mitjà que permeta tindre constància de la recepció per l'interessat, perquè en un termini de deu dies esmene la falta o aporte els documents preceptius, amb la indicació que si no ho fa així, a l'hora de dictar la resolució es consideraria que hauria desistit de la sol·licitud, d'acord amb el que establix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, prèvia resolució dictada en els termes que preveu l'article 42 de la dita llei.
9. La documentació de les sol·licituds desestimades o denegades podrà ser retirada per les entitats interessades en el termini de tres mesos a partir de la publicació de la resolució de concessió d'ajudes en la pàgina web de la Conselleria d'Educació, Formació i Ocupació; passat eixe termini, aquelles sol·licituds que no hagen sigut retirades podran ser destruïdes d'acord amb la regulació de conservació i eliminació de patrimoni documental.
Sexta. Coordinació amb les unitats d'Atenció i Intervenciió adscrites al Pla de Prevenció de la Violència i Promoció de la Convivència en els centres educatius
1. Una vegada rebudes les sol·licituds i la documentació complementària, el Servici d'Avaluació i Qualitat, com a òrgan instructor, remetrà a les diferents unitats d'Atenció i Intervenciió adscrites al Pla PREVI, segons el seu àmbit d'actuació, els projectes presentats, perquè facen una valoració relativa a la coherència i la complementarietat dels objectius dels projectes respecte dels objectius de les mateixes unitats d'Atenció i Intervenciió.
2. Els dits objectius s'han de referir a:
a) Trobar solucions als problemes de convivència i violència escolar.
b) Participar, analitzar i planificar actuacions per a previndre i intervindre en estos problemes.
3. Les unitats d'Atenció i Intervenciió enviaran els informes a l'òrgan instructor en el termini de cinc dies des de la seua recepció.
4. L'òrgan instructor, una vegada rebuts els dits informes, els posarà a la disposició de la comissió de valoració.
Sèptima. Procés de selecció de sol·licituds
1. Als efectes previstos en esta orde, es constituirà una única comissió, que farà l'estudi, la valoració i la proposta provisional d'assignació d'ajudes a les entitats participants.
2. La comissió de valoració estarà constituïda per:
a) President/a: subdirector/a general de Qualitat Educativa.
b) Vicepresident/a: cap del Servici d'Avaluació i Qualitat.
c) Vocals:
c.1) Cap del Servici de Programes i Estudis.
c.2) Cap de Programes Experimentals.
c.3) Inspector/a de cada una de les unitats d'Atenció i Intervenciió adscrites a les direccions territorials.
c.4) Actuarà com a secretari o secretària un funcionari/ària de la Direcció General d'Educació i Qualitat Educativa designat per la titular d'este òrgan directiu.
3. La comissió de valoració tindrà la facultat de resoldre tots els dubtes que sorgisquen en la interpretació de les bases, així com de demanar als interessats la informació complementària que considere oportuna.
Octava: Criteris de selecció
1. Per a la selecció dels projectes presentats, als efectes de fer la corresponent proposta d'ajudes econòmiques, es tindran en compte els criteris següents:
a) Les característiques del projecte que s'ha de dur a terme en el centre o centres educatius, en consonància amb el desenrotllament de l'àmbit pràctic de la proposta, fins a 3 punts.
b) Les característiques de l'alumnat a qui va dirigit, proposat pel centre o centres educatius, en consonància amb els objectius d'esta orde, fins a 3 punts.
c) L'articulació coherent del projecte en el conjunt de mesures contingudes en el Pla d'Absentisme o altres plans dirigits a l'atenció d'este alumnat, fins a 2 punts.
d) Valoració positiva de la coherència i la complementarietat dels objectius dels projectes respecte als objectius de les unitats d'Atenció i Intervenciió, fins a 2 punts.
e) Ser entitat local, 2 punts.
2. Perquè un projecte puga ser seleccionat a l'efecte de rebre ajuda econòmica, haurà d'obtindre un mínim de 7 punts a partir dels criteris de selecció establits en esta convocatòria.
Novena. Resolució de la convocatòria
1. El termini màxim per a resoldre la present convocatòria serà de sis mesos des de la data de finalització del termini d'entrega de les sol·licituds. Una vegada vençut el termini sense haver-se notificat una resolució expressa, els interessats podran considerar desestimades les seues sol·licituds per silenci administratiu, segons l'article 55 de la Llei 9/2001, de 21 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat Valenciana.
2. La comissió de valoració, finalitzat el procés, ordenarà la llista dels projectes presentats en funció de la puntuació obtinguda i proposarà les ajudes econòmiques corresponents. El total de la subvenció es repartirà proporcionalment a la puntuació obtinguda per cada projecte.
3. La comissió de valoració publicarà en els taulers d'anuncis de la seu de la Conselleria d'Educació, Formació i Ocupació, i en la seua pàgina web, , la llista provisional de les entitats locals i les entitats o les associacions, les fundacions o les entitats públiques socioeducatives sense ànim de lucre que hagen obtingut ajudes, amb l'expressió de la quantitat assignada, amb la quantia corresponent, així com la relació de les sol·licituds desestimades amb els motius de la desestimació. En l'anunci corresponent es concedirà un termini de deu dies hàbils a comptar de l'endemà de la seua exposició, perquè les entitats puguen al·legar i, si és el cas, justificar el que consideren convenient davant de la comissió de valoració.
4. Transcorregut el termini establit en el punt anterior, comprovats els escrits d'acceptació, estudiades i, si és el cas, ateses les al·legacions presentades, la comissió de valoració emetrà un informe de l'avaluació efectuada a la Subdirecció General de Qualitat Educativa, que, com a òrgan instructor, elevarà la proposta de resolució per a la concessió de les ajudes a la directora general d'Educació i Qualitat Educativa, la qual resoldrà esta convocatòria per delegació de la consellera d'Educació, Formació i Ocupació.
5. La resolució, amb l'especificació de les entitats locals i les entitats o les associacions, les fundacions o les entitats públiques socioeducatives sense ànim de lucre, i les dotacions econòmiques que els corresponguen, es notificarà a les persones interessades, d'acord amb el que preveu l'article 58 i següents de la LRJPAC i amb la Llei 3/2010, de 5 de maig, de la Generalitat, d'Administració Electrònica de la Comunitat Valenciana, per mitjà de la publicació en la pàgina web . Esta publicació substituirà la notificació, de conformitat amb el que preveu l'article 59.6.b de la Llei 30/1992. Igualment, la resolució es remetrà al correu electrònic que el beneficiari haja indicat a l'efecte de la notificació en la seua sol·licitud d'ajuda.
Deu. Modificació de la resolució de concessió
Tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en les normes reguladores, podrà donar lloc a la modificació de la resolució de concessió en els termes establits en la normativa reguladora a este efecte. En este cas, es detraurà del total concedit l'excés sobre el cost de l'activitat, d'acord amb el que establix l'article 19, punts 3 i 4, de la Llei 38/2003, de 17 de novembre, General de Subvencions.
Onze. Obligacions dels beneficiaris de les ajudes
1. Els beneficiaris de les ajudes es comprometen a:
a) Dur a terme les activitats planificades.
b) Assignar l'import de l'ajuda rebuda als gastos que generen les activitats realitzades en 2012.
c) Elaborar una memòria final de les activitats que s'ha fet. Esta memòria tindrà les característiques següents: extensió màxima de 10 pàgines, format DIN A4 i font Arial 12 o similar a doble espai en suport paper i informàtic.
El termini de presentació d'esta memòria conclourà el 17 de novembre de 2012 i s'haurà d'enviar a la Direcció General d'Educació i Qualitat Educativa. Es realitzarà atenent el guió següent:
c.1) Objectius aconseguits.
c.2) Activitats realitzades.
c.3) Avaluació de les activitats realitzades.
c.4) Conclusions i propostes de millora.
c.5) Informe de valoració del consell escolar del centre o centres beneficiaris de l'acció, oït el claustre.
d) Les entitats participants estaran subjectes a aquelles obligacions que els articles 14 i 18.4 de la Llei 38/2003, de 17 de novembre, General de Subvencions, establixen per als beneficiaris.
2. L'incompliment d'estes obligacions donarà lloc a l'exigència de les responsabilitats o les sancions corresponents, d'acord amb el que establix el títol IV, «Infraccions i sancions administratives en matèria de subvencions», de la Llei 38/2003, de 17 de novembre, General de Subvencions.
Dotze. Percepció i justificació de les ajudes
1. Els beneficiaris percebran l'ajuda atorgada després de la justificació del compliment de la finalitat per a la qual es va concedir. El beneficiari realitzarà la justificació de la subvenció per mitjà d'un compte justificatiu simplificat, segons es disposa en els articles 69 i 75 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions (BOE núm. 176, de 25.07.2006).
A este efecte remetran al Servici d'Avaluació i Qualitat de la Direcció General d'Educació i Qualitat Educativa, fins al 17 de novembre de 2012, la documentació següent, que s'haurà d'incloure sota la responsabilitat del declarant:
a) Desglossament de cada un dels gastos realitzats i del seu import.
b) Els justificants del gasto, o qualsevol altre document amb validesa jurídica, que permeten acreditar el compliment de l'objecte de la subvenció. Els gastos s'acreditaran per mitjà de factures originals (o fotocòpies compulsades) que hagen sigut pagades abans de la finalització del període de justificació (17.11.2012). La quantitat justificada serà com a mínim igual a l'ajuda concedida i es destinarà a sufragar els següents gastos generats per la realització del projecte: material fungible, bibliografia, desplaçaments (quilometratge en vehicle propi o bitllets de transport públic, manutenció i allotjament) i encàrrec de treballs especialitzats. Per a evitar errors que impedisquen el pagament complet de les ajudes, s'ha de presentar, amb les factures, una relació d'estes on es consignarà la suma total de les quantitats ressenyades.
c) Una memòria d'actuació justificativa del compliment de les condicions imposades en la concessió de la subvenció, amb les activitats realitzades i els resultats obtinguts, segons el que establix la base dotze, punt 1.c, d'esta convocatòria.
d) Quan el projecte haja sigut finançat no solament amb les ajudes sinó també amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'eixos fons al projecte subvencionat.
e) Si és procedent, una carta de pagament de reintegrament en el cas de romanents no aplicats i dels interessos derivats d'estos.
2. Els documents justificatius a què fa referència esta base es podran presentar segons el que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Els beneficiaris que no presenten la documentació assenyalada fins al dia 17 de novembre de l'any 2012 perdran el dret a percebre l'ajuda concedida.
Tretze. Reintegrament de subvencions
Serà procedent declarar la invalidesa de la resolució de concessió i el reintegrament de les quantitats percebudes per les entitats participants, així com l'exigència de l'interés de demora des del moment de pagament de les ajudes, en els casos que establixen els articles 36 i 37 de la Llei 38/2003, de 17 de novembre, General de Subvencions.